作者:張雲容
標題:與薛昭合婚詩
內容:臉花不綻幾含幽，今夕陽春獨換秋。我守孤燈無白日，寒雲隴上更添愁。幽谷啼鶯整羽翰，犀沈玉冷自長歎。月華不向扃泉戶，露滴松枝一夜寒。韶光不見分成塵，曾餌金丹忽有神。不意薛生攜舊律，獨開幽谷一枝春。誤入宮垣漏網人，月華靜洗玉階塵。自疑飛到蓬萊頂，瓊豔三枝半夜春。